প্রধানমন্ত্রী শেখ হাসিনার নেতৃত্বে স্বল্পোন্নত দেশ থেকে উন্নয়নশীল দেশের পর্যায়ে বাংলাদেশের তাৎপর্যপূর্ণ উন্নতি ব্যাপকভাবে প্রশংসিত হচ্ছে। এরই সঙ্গে সাধারণভাবে জনগণের মধ্যে এবং বিশেষভাবে দেশের সংখ্যালঘু সম্প্রদায়গুলোর মধ্যে সামাজিক ন্যায়বিচার সম্পর্কে পুনরায় আশার সঞ্চার করেছে। উপমহাদেশে সামাজিক ন্যায়বিচার আন্দোলনের ইতিহাস ব্রিটিশ ঔপনিবেশিক শাসনামল থেকে লক্ষ করা যেতে পারে। ওই সময়ে মহাত্মা গান্ধী, বল্লভভাই প্যাটেল, জওহরলাল নেহেরু এবং মওলানা আবুল কালাম আজাদের নেতৃত্বাধীন ভারতীয় জাতীয় কংগ্রেস চেয়েছিল একটি ধর্মনিরপেক্ষ ঐক্যবদ্ধ ভারতবর্ষ। অপরপক্ষে মুসলিম লীগ নেতা মুহাম্মদ আলী জিন্নাহ্ এবং লিয়াকত আলী খান দ্বিজাতিতত্ত্বে র ভিত্তিতে মুসলমানদের জন্য আলাদা স্বাধীন রাষ্ট্রের জন্য আন্দোলন করেছিলেন। পাকিস্তান প্রস্তাব অথবা লাহোর প্রস্তাবের উত্থাপক হিসেবে খ্যাত বাঙালি নেতা শের-এ বাংলা এ কে ফজলুল হকের ভূমিকাকে মুহাম্মদ আলী জিন্নাহ্ তার নিজ স্বার্থ চরিতার্থ করার কাজে ব্যবহার করেছিলেন। এভাবে উপমহাদেশে সাম্প্রদায়িকতার বীজ রাষ্ট্রীয়ভাবেই বপন করা হয়েছিল।